Here is a page extracted from Wikipedia that may contain CSS, HTML, and a lot of unformatted text.

Title: Mammuthus primigenius
Content: O mamut lanuto (Mammuthus primigenius (Blumenbach, 1799)) estió una especie d'a familia Elephantidae que se distribuiba por as tundras d'Eurasia en a glaciación de Würm. Como atros mamiferos grans que cazaba l'hombre en o Paleolitico Superior s'extinguió mientres a desglaciación, fácil que por sobrecazada en as suyas zonas de refuchio. Manimenos sobrevivió mes tiempo en a isla de Wrangel.

Descripción 
Midiba 3 m d'altaria en a cruz. A suya piel yera cubierta por cerras con dica 1 m de largura y de color castanya muito escura y que hue se veyen royencas. A piel teneba muitas glandulas sebacias que permitiban augmentar a impermeabilidat. Teneba reservas de seu en a cabeza y dencima d'a cruz fendo una chepa. As orellas yeran chicas en comparanza con l'elefant africano. A trompa y as orellas yeran tamién cubiertas por pelo. A coda teneba una espansión en a base pa protecher a ubertura anal.

As defensas yeran mes grans en os masclos que en as fembras, teneban una forma un poquet espiral ent'alto y afuera y encara podeban midir mes de 4,5 m.

Distribución 
O mamut lanuto amaneix a la fin d'a glaciación de Riss, a suya distribución se redució como ye natural en o periodo interglaciar Riss-Würm, pero se tornó a estender muito en a glaciación de Würm. Se podeba trobar dende o sud d'Espanya (a paúl d'el Padul (Granada) dica Escocia, y por l'este dica Siberia oriental. Cruzó Berinchia y s'estendilló tamién por Nordamerica.

Se crei que s'extinguió d'Europa fa bels 12.000 anyos y que persistió dica fa 10.000 en as peninsulas de Taimir y Ghydan (Siberia). En a isla de Wrangel se conoixen fósils dica os 3.700 anyos BP, y heban encomenzau a evolucionar enta o nanismo (as fembras midiban uns 1,8 metros d'altaria, cualquecosa menos que as formas continentals).

En la zona pirenenca amanix en os sedimentos aluvials de Font-rubí, Vall de Bianya en Olot, Sant Vicenç dels Horts, río Congost cerca de Granollers, Vallformosa, Arenys de Mar, Granada, Montgiscard, Tolosa, etc. en cambras y canyos karsticos d'Izturitze, Houaliech, Juncà, Lamarche, Sant Julià de Ramis, etc. u en atra clase de chacimientos como Gourdan, Pape, Olha 1, Gatzarria, Gerde, Coupe-Gorge, Harpons, Terté y Lherm. O zaguer mamut pirenenco conoixiu ye d'o Magdalenián meyo d'Izturitze, entre os 14.500 anyos BP y os 13.000 anyos BP.

Imáchens

Se veiga tamién 
 Mammuthus lamarmorae
 Mammuthus columbi
 Mammuthus imperator
 Mammuthus trogontherii
 Mammuthus meridionalis

Bibliografía 
 Oscar Arribas: Fauna y paisaje en los Pirineos en la Era Glaciar. Lynx Ediciones. ISBN 978-84-87334-71-9

Vinclos externos 

primigenius